It-Tnejn, 31 ta' Ottubru 2016, fil-knisja ta' Santa Maria ai Monti f'via della Madonna dei Monti 41, Ruma, li fiha hemm meqjum il-fdal tal-pellegrin San Ġużepp Benedittu Labre, ingħata difna mill-ġdid Mons. Guglielmo Giaquinta, li midfun għal tnejn u għoxrin sena fiċ-Ċimiterju Monumentali Ruman tal-Campo Verano fil-qabar tal-Associazione Clero Romano, kien maqlugħ xi ġranet qabel u mqiegħed f'tebut ġdid. Il-fdal twassal solennement fil-knisja msemmija fejn kienet iċċelebrata quddiesa fis-sitta ta' filgħaxija li għaliha attendew diversi, bid-difna ssegwi ma' tmiem iċ-ċelebrazzjoni Ewkaristika taħt it-turġien tal-artal tal-kappella tan-Nattività. Għa l bosta Maltin u Għawdxin, isem l-Isqof Giaquinta m'għandu bżonn tal-ebda introduzzjoni: mhux biss il-moviment tiegħu Pro Sanctitate huwa magħruf minn bosta, imma ħafna għadhom dawk li jiftakruh ukoll b'mod personali fiż-żjarat tiegħu fil-Gżejjer Maltin, b'mod speċjali f'Għawdex, fejn il-figura tiegħu għadha partikolarment popolari, b'mod speċjali fost il-kleru djoċesan. Imwieled Noto, Provinċija ta' Sirakuża fi Sqallija fil-25 ta' Ġunju 1914, Guglielmo Giaquinta trabba Ruma, fejn ta' età bikrija daħal is-seminarju, l-ewwel f'dak minuri ta' Sant'Apollinare u sussegwentament f'dak maġġuri ta' San Ġwann Lateran. Ordnat saċerdot fit-18 ta' Marzu 1939, iċċelebra l-ewwel quddiesa solenni tiegħu l-għada fil-knisja ta' Santa Liena fil-belt ta' Ruma. Waqt li ssokkta għaddej bl-istudji tiegħu bejn l-1939 u l-1942, beda jservi bħala viċi fil-knisja ta' Santa Maria ai Monti, li llum qiegħda tilqa' l-fdal tiegħu, u fil-knisja tal-Madonna ta' Loreto fil-pjazza li ġġib dan l-istess isem qrib Pjazza Venezja. Direttur spiritwali taż-Żgħażagħ Azzjoni Kattolika, bejn l-1945 u l-1955 serva bħala vigarju ġudizzjarju fi ħdan il-Vigarjat tad-Djoċesi ta' Ruma. Maħtur assistent direttur spiritwali tal-Azzjoni Kattolika Nisa fl-1947, l-esperjenza kontemplattiva u teoloġika tiegħu, nisslet f'Giaquinta l-għarfien li s-sejħa għall-qdusija hija l-vokazzjoni fundamentali ta' kull bniedem u dan wasslu biex iddedika ħajtu u l-appostolat kollu tiegħu għall-predikazzjoni ta' rtiri, eżerċizzi spiritwali, konferenzi u fuq kollox għat-twaqqif tal-Moviment Pro Sanctitate, bl-għan tiegħu ikun proprju dak li jevanġelizza din is-sejħa għall-qdusija lil kulħadd. Il-moviment tnissel fl-1947 u maż-żmien ingħaqdu miegħu bl-istess għan ta' appostolat grupp ta' xebbiet: l-Oblate Apostoliche, u ieħor ta' saċerdoti: l-Apostolici Sodales. Ma damux ma nfetħu djar mill-Pro Sanctitate f'Catania, Palermo, Imperia, Pescara, Brescia, wara naturalment dik ta' Ruma fejn ingħatat bidu l-mixja, u eventwalment fl-Istati Uniti tal-Amerka, fejn twaqqfu ċentri u djar tal-moviment f'Los Angeles, California; Brooklyn, New York u Omaha, Nebraska. Fl-1965 kien imiss Brussell, Għawdex, Kottayam fl-Indja, il-Latvja u bnadi oħra tad-dinja, fejn komunitajiet interni kif ukoll esterni, ifittxu li jwasslu lil ħaddieħor, l-idea nobbli tal-fundatur. Sadanittant, wara t-twaqqif ta' dawn il-movimenti, Giaquinta ssokkta għaddej bil-ħidmiet tiegħu ġewwa Ruma, sakemm il-Papa Pawlu VI appuntah amministratur appostoliku tad-djoċesi ta' Tivoli fl-24 ta' Settembru 1968. Huwa rċieva l-konsagrazzjoni episkopali bis-sede titulari ta' Carini nhar l-1 ta' Novembru tal-istess sena mill-Kardinal Angelo Dell'Acqua fil-bażilika Rumana ta' Sant'Andrea della Valle. Eventwalment appuntat ordinarju tad-djoċesi fit-18 ta' Marzu 1974, Giaquinta mexxa s-sede afdata lilu sal-25 ta' Ġunju 1987, meta rriżenja minħabba raġunijiet ta' saħħa. L-ispiritwalità ta' Mons. Giaquinta hija bbażata fuq it-twemmin ta' "sejħa universali għall-qdusija." Il-qdusija, skont Giaquinta, hija maħsuba bħala tweġiba "massima" tal-kreatura umana għall-imħabba t'Alla. Din ir-risposta tinħass bi ħtieġa u dover filjali sforz tas-sagrament tal-magħmudija, kif ukoll b'xewqa tar-ruħ tal-istess individwu. Hekk jirriżulta li kull bniedem, sew saċerdoti, reliġjużi jew sekulari, kif ukoll il-lajċi b'mod ġenerali, huma msejħa sabiex ikunu qaddisa, għaliex is-sejħa hija waħda "universali". Barra minn hekk, il-qdusija hija missjoni u għażla ta' stil tal-ħajja li għandha tiġi proposta għal kulħadd, bħala l-milja tal-fidi Nisranija. Sakemm miet fil-15 ta' Ġunju 1994 ta' 79 sena, Mons. Giaquinta seħħlu jara din l-istedina u idea tiegħu ta' sejħa għall-qdusija, tinxtered tassew b'mod "universali". "Jekk Alla huwa mħabba, jekk huwa s-sors tar-realtà tagħna, jekk huwa Missierna, jeħtiġilna mhux biss inħobbuh lura, imma wkoll inħobbu lil xulxin bejnietna b'imħabba universali ta' fratellanza, konxji li aħna lkoll mexjin lejn mira identika: l-imħabba għall-Missier u l-qdusija ta' kull wieħed minna." Hekk qal l-Isqof Giaquinta f'omelija tiegħu fl-1 ta' Novembru 1974. Bil-proċess għall-beatifikazzjoni tiegħu mniedi fis-17 ta' Marzu 2004, meta kien għadu daqsxejn ta' tifel, Giaquinta kien spiss jaħrab mill-iskola bl-iskuża li joqgħod idur 'l hemm u 'l hawn jiġbor il-bolol għall-missjoni. Biex isib daqsxejn tarf tiegħu, missieru ħa ħsieb idaħħlu fis-seminarju minuri, fejn: "Ħaġa tal-iskantament, hekk kif irfist l-għatba ta' dik l-iskola, ħassejt b'ċertezza li kelli nsir qassis. Ċertezza li qatt ma għebet minn ġo fija. Huwa l-misteru tal-vokazzjoni saċerdotali." Misteru li ħa ħsieb iqaddes bl-istedina mondjali għall-qdusija ta' kull wieħed u waħda minna. Fl-istudju tiegħu u aktar tard fil-kamra tas-sodda, meta saħħtu wasslitu biex jgħaddi l-bqija tal-ġranet li kien fadallu jgħix, l-Isqof Giaquinta kellu mdendel kurċifiss mogħti lilu minn saċerdot qabel ma ħalla l-ministeru tiegħu, daqslikieku biex jafda l-kustodja tiegħu f'idejh. Kien ħafna għal qalb l-isqof, dan il-kurċifiss, u taħtu għadda ħin twil fit-talb, donnu biex ipatti għall-ministeru mħolli mis-saċerdot l-ieħor, ordnat għal dan il-misteru "għal dejjem". Fil-ħemda ta' kamartu, mifni mill-mard fl-aħħar snin, Mons. Giaquinta ssokta għaddej, permezz tat-talb, bl-istedina tiegħu għall-qdusija, miftuħa għalih innifsu, għal ta' madwaru, u llum, għal dawk li qed iseħħilhom jisimgħu bih u bl-idea tiegħu għall-"qdusija universali". Illum, flimkien mal-idea tiegħu, huwa wkoll qiegħed jiġi ppreżentat lilna bħala eżempju ta' din l-istess "qdusija", imqaddsa fil-ħajja ta' kuljum: fil-knejjes, postijiet tax-xogħol u fid-djar.